Virallinen lehti nro C 402 , 22/12/1998 s. 0077



KIRJALLINEN KYSYMYS E-1128/98 esittäjä(t): Paul Rübig (PPE) komissiolle (8. huhtikuuta 1998) Aihe: Pellavalangan tuonti Kiinan kansantasavallasta Pellavalangan tuotanto on pudonnut Euroopassa vuonna 1994 tuotetusta 25 000 tonnista vuonna 1996 tuotettuun 15 000 tonniin. Euroopassa on pari tusinaa pellavalankaa tuottavaa kehräämöä, joista kaksi suurinta sijaitsee Itävallassa ja Italiassa. Eräs tämän merkittävän tuotannon laskun syy on se, että Kiinan kansantasavallasta ryhdyttiin tuomaan yhtäkkiä huomattavia määriä pellavalankaa vuosina 1993 ja 1994. Toisaalta tullitariffiluettelon kohdissa 5306.10 ja 5306.20 mainitulle pellavalangan tuonnille Kiinan kansantasavallasta on asetettu tuontikiintiöt siten, että yhteisöön on mahdollista tuoda pellavalankaa vuosittain enintään 450 tonnia. Kuitenkin laskelmat osoittavat, että vuonna 1993 Kiinan kansantasavallasta tuotiin pellavalankaa Euroopan unioniin 1 857 tonnia ja vuonna 1994 1 513 tonnia. Vuonna 1994 Italiaan tuotiin 628 tonnia ja Belgiaan 637 tonnia, mistä jo yksistään käy ilmi se, että sallittu enimmäistuontimäärä ylitettiin rajusti. Se tosiasia, että tuontitilanne rauhoittui vuosina 1995 ja 1996, on selitettävissä markkinoiden romahtamisen aiheuttamasta kysynnän laskusta. Tilanne voi muuttua pikaisestikin, koska eurooppalainen pellavateollisuus osoittaa voimakkaita elpymisen merkkejä. Edellä mainituista syistä pyydän tyhjentävää vastausta kysymykseeni syistä, joiden voidaan katsoa aiheuttaneen enimmäistuontimäärien mahdolliset ylitykset. Komission jäsenen Sir Leon Brittaninkomission puolesta antama vastaus (7. toukokuuta 1998) Kyseessä olevat tuotteet samoin kuin ramilanka kuuluvat tekstiilituotteiden luokkaan 115, jolle vuoden 1994 maaliskuun ja joulukuun väliseksi ajaksi myönnettiin 450 tonnin suuruinen yhteisön autonominen tariffikiintiö muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7. maaliskuuta 1994 annetun neuvoston asetuksen (EY) 517/94(1) mukaisesti. Tämä kiintiö on korvattu 1. tammikuuta 1995 jälkeen määrällisillä rajoituksilla, joista neuvoteltiin voimassa olevan yhteisön ja Kiinan muista kuin puuvilla-, villa- ja tekokuiduista valmistettujen tekstiili- ja vaatetustuotteiden kauppaa koskevan kahdenvälisen sopimuksen yhteydessä. Tämän sopimuksen voimassaolon on määrä päättyä 31. joulukuuta 1998. Näiden tuotteiden vuoden 1994 tuonnin osalta tilastoitu 1 513 tonnin tuonti ylitti sille vuodelle vahvistetun kiintiön. Tämä johtui siitä, että vuoden 1993 tavaralähetykset, jotka eivät näin ollen kuuluneet vuodelle 1994 vahvistettuun kiintiöön, laskettiin yhteisön tilastoissa yhteen vuoden 1994 kiintiöjärjestelmään kuuluvien samojen tavaroiden tuonnin kanssa. Vuosina 1995, 1996 ja 1997 tuonti pysyi aina sovituissa rajoissa. Kyseessä olevat tavaralähetykset tarkastetaan kahteen kertaan ja erityisesti sen jälkeen, kun näitä tuotteita koskevat vientiluvat myöntävien kiinalaisten toimistojen ja yhteisön elektronisen lisenssien hallinnointijärjestelmän (SIGL) välille perustettiin 28. lokakuuta 1996 elektroninen yhteys. Yhteisön viranomaiset myöntävät tuontilupia kyseessä oleville tuotteille ainoastaan, jos maahantuojien hakemukset mahtuvat kyseisen vuoden käytettävissä olevaan kiintiöön. (1) EYVL L 67, 10.3.1994.